b'\n_START_ARTICLE_\nKir I.\n_START_SECTION_\n\xc5\xbdivljenje\n_START_PARAGRAPH_\nKir I. je bil eden od zgodnjih \xc4\x8dlanov Ahemenidske dinastije. O\xc4\x8ditno je bil vnuk njenega ustanovitelja Ahemena in sin an\xc5\xa1anskega kralja Teispa. Teispova sinova sta si po o\xc4\x8detovi smrti razdelila njegovo kraljestvo. Kir je vladal v An\xc5\xa1anu, njegov brat Arijaramna v Parsu (Perziji). _NEWLINE_\xc4\x8casovna umestitev dogodkov je nezanesljiva zaradi njegovega domnevnega, vendar \xc5\xa1e vedno spornega, istovetenja z vladarjem Kurasom Parsumskim. Kuras je bil prvi\xc4\x8d omenjen okoli leta 652 pr. n. \xc5\xa1t. Tistega leta se je babilonski kralj \xc5\xa0ama\xc5\xa1-\xc5\xa1um-ukin (vladal (668\xe2\x80\x93648 pr. n. \xc5\xa1t.) uprl svojemu starej\xc5\xa1emu bratu, asirskemu kralju Asurbanipalu  (vladal 668\xe2\x80\x93627 pr. n. \xc5\xa1t.). Kir je omenjen kot \xc5\xa0ama\xc5\xa1-\xc5\xa1um-ukinov zaveznik. Vojna med bratoma se je kon\xc4\x8dala leta 648 pr. n. \xc5\xa1t. s \xc5\xa0ama\xc5\xa1-\xc5\xa1um-ukinovim porazom in samomorom. _NEWLINE_Kir je ponovno omenjen leta 639 pr. n. \xc5\xa1t. Tistega leta je Asurbanipalu uspelo poraziti Elamite in zavladati ve\xc4\x8d elamskim zaveznikom. Med njimi je bil o\xc4\x8ditno tudi Kuras. Njegov starej\xc5\xa1i sin Aruku je od\xc5\xa1el v Asirijo kralju pla\xc4\x8dat davek, potem pa Kuras izgine iz zgodovinskih zapisov. Njegova istovetnost s Kirom bi pripomogla k povezavi Ahemenidske dinastije z najpomembnej\xc5\xa1imi dogodki v 7. stoletju pr. n. \xc5\xa1t._NEWLINE_Asurbanipal je umrl leta 627 pr. n. \xc5\xa1t. Kir je domnevno \xc5\xa1e naprej pla\xc4\x8deval davek njegovima sinovoma in naslednikoma A\xc5\xa1ur-etil-ilaniju (vladal 627\xe2\x80\x93623 pr. n. \xc5\xa1t.) in Sin-\xc5\xa1ar-i\xc5\xa1kunu (vladal 623\xe2\x80\x93612 pr. n. \xc5\xa1t.) Njuna nasprotnika sta bila zaveznika Kjaksar Medijski (vladal 633\xe2\x80\x93584 pr. n. \xc5\xa1t.) in Nabopolasar Babilonski (vladal 626\xe2\x80\x93605 pr. n. \xc5\xa1t.). Leta 612 pr n. \xc5\xa1t. sta zaveznika uspela osvojiti asirsko prestolnico  Ninive. Osvojitev je pomenila konec Novoasirskega cesarstva, \xc4\x8deprav so se ostanki asirske vojske pod A\xc5\xa1ur-ubalitom II. (vladal 612\xe2\x80\x93609 pr. n. \xc5\xa1t.) \xc5\xa1e upirali iz Harana. _NEWLINE_Medija in Babilonija sta si kmalu razdelili ozemlje, kateremu so pred tem vladali Asirci. An\xc5\xa1an je o\xc4\x8ditno pri\xc5\xa1el pod medijsko oblast. Kir je umrl ali med Kjaksarjevo vladavino ali med vladavino njegovega sina Astjaga (vladal 584\xe2\x80\x93550 pr. n. \xc5\xa1t.). Nasledil ga je sin Kambiz I. Njegov vnuk Kir II. Veliki je ustanovil perzijsko Ahemenidsko cesarstvo._NEWLINE_Prvi dogodki med vladavino Kira I. so se zgodili ve\xc4\x8d kot stoletje pred vladavino njegovega vnuka, kar pomeni, da je imel sina Kambiza v poznih letih in da je umrl zelo star. Nekateri zgodovinarji zato sklepajo, da sta bila Kuras in Kir razli\xc4\x8dni osebi, med katerima so nedolo\xc4\x8dene povezave. Kir bi lahko \xc5\xbeivel v poznem 6. stoletju pr. n. \xc5\xa1t., med njegovo vladavino pa se ni zgodil noben zgodovinsko pomemben dogodek. Zaradi pomanjkanja dokumetov iz tega obdobja je vpra\xc5\xa1ljivo, katera teorija je bli\xc5\xbee dejanskim dogodkom.\n_START_SECTION_\nGrob\n_START_PARAGRAPH_\nLouis Vandenberg domneva, da je Gur-e-Dokhtar Kirova grobnica, ker so bili vsi ahemenidski vladarji po Dareju Velikemu pokopani v grobnicah iz klesanega kamna, in zato, ker je podobna grobnici, ki jo pripisujejo Kiru Velikemu. Drugi strokovnjaki trdijo, da gre za grobnico Mandane, matere Kira Velikega, tretji pa, da gre za grobnico Atose, h\xc4\x8derke Kira Velikega in \xc5\xbeene Dareja Velikega. Po preu\xc4\x8ditvi \xc5\xbeeleznih spon je postalo jasno, da je bila grobnica zgrajena v 5. stoletju pr. n. \xc5\xa1t., zato bi lahko pripadala princu Kiru Mlaj\xc5\xa1emu.'